Diari Oficial de la Generalitat Valenciana


Sumari del DOGV 5625, del 24-10-2007 (2007/12491)

RESOLUCIÓ de 16 d'octubre de 2007, de la Direcció General de Personal de la Conselleria d'Educació, per la qual convoca la renovació i es determinen els criteris d'avaluació de l'exercici del càrrec de director de centres públics en l'àmbit de la Generalitat.
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5625

Data del DOGV
:   24-10-2007

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2007/12797


Data del document
:   16-10-2007

Organisme emissor
:   Conselleria d'Educació

Tipus de document
:   Resolució

Correcció d'errades

 Descriptors 

:   * personal docent
    * administració regional
    * qualificació del personal
    * concurs administratiu

RESOLUCIÓ de 16 d'octubre de 2007, de la Direcció General de Personal de la Conselleria d'Educació, per la qual convoca la renovació i es determinen els criteris d'avaluació de l'exercici del càrrec de director de centres públics en l'àmbit de la Generalitat. [2007/12798]
La Llei Orgànica 2/2006, de 3 de maig, d'Educació, establix en la disposició transitòria 6.1 que la durada del mandat de director i la resta de membres de l'equip directiu dels centres públics nomenats amb anterioritat a l'entrada en vigor d'esta llei, serà l'establida en la normativa vigent en el moment del seu nomenament.
Així mateix en la Llei Orgànica 2/2006, de 3 de maig, d'Educació, article 136.3, es disposa la possibilitat de renovació del nomenament per períodes de la mateixa durada, quatre anys, prèvia avaluació positiva del treball desenvolupat al final d'estos.
En desplegament de la Llei Orgànica 10/2002, es va dictar la Resolució de 24 de gener de 2005, per la qual es va convocar concurs de mèrits per a la selecció i nomenament de directors de centres públics de la Generalitat, i per tant cal establir el procediment d'avaluació, previst en els articles anteriorment mencionats, per a aquells directors seleccionats en l'esmentada convocatòria, annex III, que sol·liciten la renovació i hagen de cessar en el càrrec de director el 30 de juny de 2008.
En la tramitació d'esta resolució s'ha complit el que preveu l'article 37 de la Llei 7/2007, de 12 d'abril, de l'Estatut Bàsic de l'Empleat Públic.
De conformitat amb les disposicions anteriorment esmentades esta Direcció General, de conformitat de les competències atribuïdes en l'article 11.6 del Decret 118/2007, d'1 de juliol, del Consell de la Generalitat, pel qual s'aprova el Reglament Orgànic i Funcional de la conselleria d'Educació (DOCV 5566, de 30.07.2007), ha resolt convocar procediment de renovació de càrrec de directors, en virtut d'això, resolc:
Primer. Objecte
Esta resolució té com a objecte la renovació del càrrec de director i la fixació dels criteris d'avaluació de l'exercici del càrrec de director de centres públics de la Generalitat en els supòsits assenyalats en l'apartat següent.
Segon. Àmbit subjectiu
L'avaluació del càrrec de director indicada s'aplicarà als directors de centres docents públics, annex III, que nomenats segons el que disposa la Resolució de 24 de gener de 2005 sol·liciten la pròrroga per un període de quatre anys.
Tercer. Comissió d'avaluació
Per a realitzar la corresponent valoració de l'exercici de la direcció de centre docent públic es constituirà una comissió d'avaluació d'àmbit territorial en cada província nomenada pel director General de Personal i composta pels membres següents:
President: El cap del servici territorial d'Inspecció Educativa o persona en qui delegue.
Vocals:
- Un inspector que pertanya al servici d'inspecció de la direcció territorial d'Educació corresponent, a proposta del director territorial.
- Un inspector a proposta del cap del Servici Central de la Inspecció Educativa.
- Un funcionari de carrera docent a proposta del director general d'Ordenació i Centres Docents.
- Un funcionari de carrera docent a proposta de la directora general d'Avaluació, Innovació i Qualitat Educativa i de la Formació Professional.
- Un funcionari de carrera docent a proposta del director general de Personal.
- Un funcionari de la direcció territorial, que actuarà de secretari de la comissió, amb veu, però sense vot.
Per cada un dels vocals es nomenaran els corresponents membres suplents.
Quart. Funcions de la Comissió d'Avaluació
4.1. Correspondrà a la comissió d'avaluació, entre altres, les funcions següents:
a) Realitzar una avaluació final, al llarg del curs escolar en què concloga el mandat de tres anys, als directors assenyalats en l'apartat segon que sol·liciten la renovació a què es referix l'article 136.3 de la Llei Orgànica 2/2006, de 3 de maig, d'Educació.
b) Proposar als directors territorials d'Educació el resultat de la valoració de l'exercici de la direcció en els termes d'«avaluació positiva» o «avaluació negativa». En este últim cas la dita avaluació haurà d'estar prou motivada.
4.2. Per a dur a terme les funcions assenyalades en l'apartat anterior la comissió demanarà informe de l'inspector responsable del centre o centres on exercisca o hi haja exercit el càrrec de director. En el seu informe, que es realitzarà de conformitat amb l'annex I d'esta resolució i haurà de dur el vistiplau del cap del Servici d'Inspecció corresponent, l'inspector farà referència als criteris de valoració de la funció directiva establits en l'apartat següent.
Cinqué. Criteris d'avaluació
L'exercici del càrrec de director serà avaluat d'acord amb els criteris següents:
Direcció i coordinació de totes les activitats del centre: seguiment, control i avaluació de les mateixes.
Gestió dels recursos humans i materials per a proporcionar una oferta educativa àmplia i ajustada a les demandes socials.
Exercici de les competències en matèria administrativa i de personal.
Dinamització dels òrgans de participació docent del centre, i l'impuls de la participació en estos dels diversos col·lectius de la comunitat educativa.
Afavorir la convivència en el centre, resoldre els conflictes d'acord amb les normes que establisquen les administracions educatives i en compliment dels criteris fixats en el reglament de règim interior del centre.
Promoció de plans de millora de la qualitat dels centres, i també la posada en marxa de programes i iniciatives d'innovació i formació que millore el funcionament del centre.
Impuls dels processos d'avaluació interna del centre i col·laboració en les avaluacions externes.
Dinamització de l'atenció a la diversitat dels alumnes amb necessitats educatives especials.
Col·laboració amb els òrgans de l'administració educativa en tot el que es referix a l'èxit dels objectius educatius del centre.
Impuls de la col·laboració amb les famílies, amb institucions i amb organismes que faciliten la relació del centre amb l'entorn, i foment d'un clima escolar que afavorisca l'estudi i el desenvolupament de totes les actuacions que propicien una formació integral en coneixements i valors dels alumnes.
Implantació de les tecnologies de la informació i de la comunicació en les activitats que s'exercisquen en el centre educatiu.
Sisé. Procediment que cal seguir
6.1. Les sol·licituds de la pròrroga establida en l'apartat segon es dirigiran al director territorial d'Educació de l'àmbit en què l'interessat preste els servicis i hauran d'efectuar-se en el termini de 15 dies naturals, comptats a partir de l'endemà al de la seua publicació en el Diari Oficial de la Comunitat Valenciana.
6.2. La instància de sol·licitud de renovació, assenyalada en l'apartat sisé, punt 6.1 precedent, que s'omplirà de conformitat amb l'annex II d'esta resolució, es dirigirà al director territorial d'Educació de l'àmbit en què l'interessat preste els servicis, i haurà d'aportar la corresponent documentació que justifique l'acreditació per a l'exercici de la direcció i els tres anys de l'exercici del càrrec de director.
6.3. A la vista de la proposta emesa per la comissió d'avaluació el director territorial dictarà la corresponent resolució que pose fi al procediment, i que serà objecte de notificació individualitzada. Contra L'esmentada resolució, que no posa fi a la via administrativa, podrà interposar-se recurs d'alçada en el termini d'un mes davant del director general de Personal.
Seté. Recursos
Contra la present resolució, que posa fi a la via administrativa d'acord amb el que s'ha preceptuat en l'article 109 de la Llei 30/1992, de 26 de novembre, i per l'aplicació supletòria del que disposa l'article 1.2, en relació amb la disposició addicional onze, apartat 1, del Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el text refós de la Llei de la Funció Publica Valenciana, podrà interposar-se amb caràcter potestatiu recurs de reposició davant de la Direcció General de Personal en el termini d'un mes comptat des de l'endemà de la seua publicació o interposar directament recurs contenciós administratiu davant del Jutjat Contenciós Administratiu de València en el termini de dos mesos comptats a partir de l'endemà de la seua publicació.
València, 16 d'octubre de 2007.- El director general de Personal: David Barelles Adsuara.